Impossible Trinity คืออะไร
Impossible Trinity  คือ  ทฤษฎีที่กล่าวว่า นโยบายทางเศรษฐศาสตร์ 3 อย่าง ได้แก่ 
1. การกำหนดอัตราแลกเปลี่ยนคงที่ 
2. การอนุญาตให้มีเงินทุนเคลื่อนย้ายแบบเสรี และ
3. การกำหนดนโยบายการเงินอย่างอิสระ โดยแต่ละประเทศนั้นเลือกใช้ได้ 2 ใน 3 เท่านั้น ถูกพัฒนาโดย Robert Mundell และ Marcus Fleming สองนักเศรษฐศาสตร์ชื่อดังในช่วงระหว่างปี 1960-1963
โดยทฤษฎีกล่าวว่า นโยบายทางเศรษฐศาสตร์ 3 อย่าง คือ
1. การกำหนดอัตราแลกเปลี่ยนคงที่
2. การอนุญาตให้มีเงินทุนเคลื่อนย้ายแบบเสรี
3. การกำหนดนโยบายการเงินอย่างอิสระ

สามารถเลือกใช้ได้เพียง 2 อย่างเท่านั้น ภายใต้ 3 คู่เหตุการณ์

คู่ที่ 1 การใช้อัตราแลกเปลี่ยนคงที่ และการอนุญาตให้มีเงินทุนเคลื่อนย้ายแบบเสรี แต่ธนาคารกลางจะไม่มีอิสระในการกำหนดนโยบายการเงิน
- ตัวอย่างคือ กลุ่มประเทศในสหภาพยุโรปที่ใช้เงินยูโรร่วมกัน โดยให้อัตราแลกเปลี่ยนมีค่าคงที่ ขณะเดียวกันก็ยังเปิดให้เงินทุนเคลื่อนย้ายเข้าและออกประเทศได้อย่างเสรี เพื่อเอื้อต่อการค้าและการลงทุนระหว่างประเทศ อย่างไรก็ดี - ข้อเสียคือ ประเทศสมาชิกจะไม่สามารถกำหนดนโยบายการเงินได้อย่างอิสระ เนื่องจากประเทศในกลุ่มนี้ จะมีธนาคารกลางยุโรปทำหน้าที่เป็นศูนย์กลางในการกำหนดนโยบายการเงินให้แก่ประเทศสมาชิก

คู่ที่ 2 การใช้อัตราแลกเปลี่ยนคงที่ และการกำหนดนโยบายการเงินอย่างอิสระ แต่เงินทุนจะไม่สามารถเคลื่อนย้ายได้แบบเสรี
- จีน คือหนึ่งในตัวอย่างของประเทศที่ใช้นโยบายเศรษฐกิจคู่นี้ โดยจีนจะใช้ระบบอัตราแลกเปลี่ยนลอยตัวแบบมีการจัดการ (Managed Float Exchange Rate Regime) พร้อมทั้งสามารถกำหนดนโยบายทางการเงินของประเทศได้อย่างอิสระ ดังนั้น จึงเห็นธนาคารกลางของจีน ประกาศลดค่าเงินหยวนเพื่อช่วยภาคการส่งออกของประเทศ โดยเฉพาะในช่วงที่เกิดสงครามทางการค้ากับสหรัฐอเมริกา แต่กรณีนี้ จีนต้องมีการควบคุมการไหลเข้าออกของเงินทุน ซึ่ง
- ข้อเสียคือ การขาดความมั่นใจของนักลงทุนต่างชาติ อย่างไรก็ตาม การที่จีนเป็นตลาดที่ใหญ่มาก และสามารถสร้างความมั่นใจให้กับนักลงทุนได้พอสมควร จึงยังคงสามารถดึงดูดเม็ดเงินลงทุนจากต่างประเทศได้

คู่ที่ 3 การอนุญาตให้มีเงินทุนเคลื่อนย้ายแบบเสรี และการกำหนดนโยบายการเงินอย่างอิสระ แต่อัตราแลกเปลี่ยนต้องเป็นแบบลอยตัว
เป็นนโยบายที่เอื้อประโยชน์ต่อการค้า และการลงทุนในระบบทุนนิยม ซึ่งหลายประเทศนิยมใช้ หนึ่งในนั้นก็คือประเทศไทย ที่อนุญาตให้มีเงินทุนเคลื่อนย้ายแบบเสรี และการกำหนดนโยบายการเงินอย่างอิสระ แต่ในกรณีนี้ อัตราแลกเปลี่ยนจะเป็นไปตามกลไกของตลาด ขึ้นอยู่กับอุปสงค์-อุปทาน ของสกุลเงินนั้น

อย่างไรก็ตาม หากมีการฝ่าฝืนกฎโดยเลือกใช้นโยบายทั้ง 3 อย่างในเวลาเดียวกัน จะเป็นการเปิดช่องโหว่ในระบบอัตราแลกเปลี่ยนค่าเงิน จนอาจจะทำให้เศรษฐกิจของประเทศพังลง
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน